बिदियै सिगांग्रो दिल्लीवाला बिजेपि हानजाया दिल्लीनि राजउलाफादखौ दखल खालामनो आसामाव बर’ राइजो-राजानि गेजेरजों थामहिनबा बिटिसि हालामजों हाबग्रोनासो गासै आसामावनो हाबना सान्सि एमपिखौ देरहासार हरना नरेन्द्र मदिखौ 2014 माइथायनि बिसायख’थियाव भारतनि गाहाइ मन्थ्रि जाहोनायाव मख’जाथाव बिहोमा होयो। मख’जाथावदि नरेन्द्र मदिनि उनावनो बिजेपिनि आफादगिरि अमित श्वाहयाबो बिटिसि हालामजोंसो कक्राझार जानानै आसामाव हाबफैजेनदोंमोन बुंजायो। बेराफारसेथिं आसाम बिजेपिनि बै समनि आफादगिरि सर्बानन्द सन’वाल, हिमन्त बिस्व शर्मा आरि बिजेपिनि खायफा लिडारनि हेफाजाबाव आरो बिटिसिनि गोरागाहाइ हाग्रामानि गेजेरजों बिटिसिनि बाहेरनि खायफा खायफा बियाबाव बिजेपिया ट्राइबेल भटारफोरनि हेफाजाबाव कंग्रेसनि बिजाथिफोरखौ फेजेननानै 15 बोसोरारि कंग्रेस सोरखारखौ सिफायनायाव गाहाइ बिहोमा होयो। लोगोसे बिजेपिआ आसामाव गोख्रों खुन्था गायसन हायो आरो बर’फोरनि राजखान्थि बिथिङावबो गोहोम खोख्लैयो। जायनि जाउनाव 2016 माइथायनि बिधान सभानि बिसायख’थियाव बिजेपि, एजिपि, बिपिएफ, राभा-तिवानि ज’थाइ हानजानि सोरखार सर्बानन्द सन’वालनि दैदेननायाव दिसपुरआव राजउलाफाद दखल खालामनो गोहो जायो।